Annonce

De to borgere, der lørdag blev ofre for skyderier i København, vil også blive mindet i Aarhus.

Det sker når Aarhus Kommune mandag aften kl. 18 inviterer til en mindehøjtidelighed på Rådhuspladsen, hvor borgmester Jacob Bundsgaard og rådmand Bünyamin Simsek håber på bred opbakning.

»Begivenhederne i København viser desværre, at vores bekymring for terror ikke er uden grund. Der er noget, der tyder på, at de vanvittige handlinger i København er religiøst motiverede og det er mere vigtigt end nogensinde, at vi står sammen mod radikalisering. Derfor vil vi mindes ofrene ved en kort højtidelighed på Rådhuspladsen i Aarhus,« siger borgmesteren.

Under lørdagens terrorangreb blev den 55-årige filminstruktør og producer Finn Nørgaard dræbt ved kulturhuset Krudttønden på Østerbro i København, og natten til søndag blev den 37-årige jødiske vagtmand Dan Uzan slået ihjel foran synagogen i Krystalgade i Indre By.

I alt fem politifolk blev såret under angrebene, inden den formodede gerningsmand blev skudt og dræbt af politiet tidligt søndag morgen.

Foruden borgmesteren selv vil rådmand Bünyamin Simsek (V) og forsvarsminister Nicolai Wammen (S) tale på Rådhuspladsen i Aarhus, og der vil være fællessang og et minuts stilhed for ofrene.

Bünyamin Simsek siger:

»Det er frygteligt, hvad der er sket i København. Vi har længe frygtet, at det en dag kunne komme til Danmark. Og nu skete det så. Derfor er det vigtigt, at vi viser respekt for ofrene og går sammen og sender det signal, at uanset politiske uenigheder står vi sammen om demokratiet og de værdier, vi værner om.«

Enhedslistens byrådsgruppe i Aarhus anbefaler også, at så mange som muligt deltager

i mindehøjtideligheden på Rådhuspladsen.

»Vi er chokerede og rystede over skyderierne i København. Det er vigtigt, at vi står sammen på tværs af politiske skel for at værne om ytringsfriheden, demokratiet og det frie ord. Derfor opfordrer vi til, at så mange som muligt møder op på rådhuspladsen for at mindes ofrene og de sårede,« siger Peter Bonfils (EL).